**Informatīvais ziņojums par**

**Apvienoto Nāciju Pārtikas un Lauksaimniecības organizācijas (*FAO*) projektu**

**„Azerbaidžānas Nacionālā augu aizsardzības dienesta un Laboratorijas ekspertu mācības par Starptautiskās augu aizsardzības konvencijas īstenošanu”**

*The training of the Azerbaijan NPPO and Laboratory experts on IPPC implementation*

**1. Ievads**

Zemkopības ministrija iesniedz izskatīšanai Ministru kabinetā informatīvo ziņojumu „**Informatīvais ziņojums par Apvienoto Nāciju Pārtikas un Lauksaimniecības organizācijas projektu „Azerbaidžānas Nacionālā augu aizsardzības dienesta un Laboratorijas ekspertu mācības par Starptautiskās augu aizsardzības konvencijas īstenošanu”**, lai informētu Ministru kabinetu par:

1) Apvienoto Nāciju Pārtikas un Lauksaimniecības organizācijas projekta „**Azerbaidžānas Nacionālā augu aizsardzības dienesta un Laboratorijas ekspertu mācības par Starptautiskās augu aizsardzības konvencijas īstenošanu**” mācību norisi Latvijā;

2) papildus nepieciešamo priekšfinansējumu mācību organizēšanai un norisei.

Starp Apvienoto Nāciju Pārtikas un Lauksaimniecības organizācijas (angļu val. *Food and Agriculture Organization of the United Nations – FAO*)  (turpmāk – *FAO*) un Valsts augu aizsardzības dienestu (Latvija) tiek noslēgts līgums par mācību organizēšanu un norisi par Starptautiskās augu aizsardzības konvencijas (angļu val. *International Plant Protection Convention* (*IPPC*))  īstenošanu Azerbaidžānas Nacionālā augu aizsardzības dienesta un Laboratorijas ekspertiem (turpmāk – projekts). Līgumu Valsts augu aizsardzības dienests noslēgs tūlīt pēc tam, kad tiks saņemta Ministru kabineta atļauja uzņemties finanšu saistības projekta īstenošanai. Līgumu saskaņā ar Ministru kabineta 2004. gada 16. novembra noteikumu Nr. 944 "Valsts augu aizsardzības dienesta nolikums" 8. punktu parakstīs Valsts augu aizsardzības dienesta direktore. Ar noslēgto līgumu Valsts augu aizsardzības dienests uzņemsies organizēt un koordinēt Latvijā plānotās mācības, kā arī īstenot apmācību par augu veselību.

Projekta ilgums ir no 2016. gada septembra līdz 2016. gada 31. decembrim.

Projektu veido četri mācību kursi Latvijā.

|  |  |  |  |
| --- | --- | --- | --- |
| Mācību pasākums | Datums | Norises vieta | Valoda |
| Starptautiskās augu aizsardzības konvencijas īstenošana valstī | 09.–14.10.2016. | Rīga | Krievu |
| Laboratoriskā testēšana entomoloģijā | 02.–07.10.2016. | Rīga | Krievu |
| Laboratoriskā testēšana nematoloģijā | 16.–21.10.2016. | Rīga | Krievu |
| Laboratoriskā testēšana bakteroloģijā | 23.–28.10.2016. | Rīga | Krievu |

Latvijā plānotās mācības organizē un to norisi koordinē Valsts augu aizsardzības dienests.

Mācību dalībnieki:

Organizatori un mācību koordinatori: Valsts augu aizsardzības dienesta pārstāvji.

Lektori: Valsts augu aizsardzības dienesta pārstāvji.

Dalībnieki: Azerbaidžānas Nacionālā augu aizsardzības dienesta un Laboratorijas eksperti.

Ievērojot minēto, Zemkopības ministrija informē par situāciju.

 1. Valsts augu aizsardzības dienestam četru mācību kursu organizēšanai 2016. gadā ir nepieciešami visi tam domātie finanšu līdzekļi. Savukārt projektā paredzēts, ka 2016. gada septembrī Valsts augu aizsardzības dienests saņem tikai avansa maksājumu, bet tas nesedz izdevumus par visu mācību kursu norisi. Pārējās maksājuma daļas paredzēts pārskaitīt 2016. gada beigās.

2. Tā kā projekta īstenošana ir jāuzsāk jau septembrī (viesnīcu rezervācija, vīzu kārtošana) un projekts ilgs līdz gada beigām, programmai finansējumu nepieciešams piešķirt no 80.00.00. programmas „Nesadalītais finansējums Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai”.

**2. Izmaksas un finansiālie nosacījumi saskaņā ar projektu**

Saskaņā ar projektu viss četru mācību kursu rīkošanai nepieciešamais finansējums Valsts augu aizsardzības dienestam no *FAO* tiek pārskaitīts šādā kārtībā:

1. 50 procentu – pēc līguma noslēgšanas starp Valsts augu aizsardzības dienestu un *FAO*;
2. 50 procentu – projekta beigās pēc visu pārskatu iesniegšanas (2016. gada beigas).

Projektā īstenojamie Valsts augu aizsardzības dienesta organizētie mācību kursi plānoti 2016. gada oktobrī.

Valsts augu aizsardzības dienestam abu mācību kursu īstenošanai paredzēts finansējums EUR 17 365 apmērā.

**4. Ieguvumi no projekta īstenošanas Latvijā**

Mācību kursi paredzēti par Starptautiskās augu aizsardzības konvencijas (*IPPC*) Fitosanitāro pasākumu starptautiskajiem standartiem, Eiropas un Vidusjūras augu aizsardzības organizācijas standartiem, kā arī ir paredzēts dalīties pieredzē par Latvijas augu karantīnas (veselības) uzraudzības sistēmu, lai izglītotu un apmācītu Azerbaidžānas nacionālā augu aizsardzības dienesta darbiniekus par to, kā nodrošināt valsts fitosanitāro drošību, laikus konstatēt kaitīgo organismu parādīšanos un prognozēt to attīstību, īstenot efektīvus uzraudzības pasākumus, vienlaikus neatsakoties no augu un augu produktu eksporta. Mācību laikā paredzēta arī tehniskā vizīte, lai praksē parādītu, kā darbojas uzraudzības sistēma Latvijā, un apmācītu pareizā augu un augu produktu paraugu noņemšanā kaitīgo organismu diagnosticēšanai laboratorijā. Mācības paredzētas arī Azerbaidžānas laboratorijas ekspertiem par kaitīgo organismu (nematožu, kaitēkļu, baktēriju) laboratorisko testēšanu, dažādu diagnostikas metožu pielietošanu un kvalitātes vadības sistēmas ieviešanu laboratorijā.

Lai nodrošinātu kvalitatīvu apmācību, dienesta darbinieki iepriekš sagatavos gan mācību programmu, kurā teorētiskās nodarbības apvienotas ar praktiskiem vingrinājumiem un tehniskajām vizītēm, gan mācību moduļu programmas un materiālus.

Latvijas eksperti šo programmu var pasniegt krievu valodā, tā kolēģiem no Azerbaidžānas palīdzot apgūt zināšanas valsts fitosanitārās drošības nodrošināšanai. Tā kā Latvijas eksperti ir veiksmīgi ieviesuši Eiropas Savienības normatīvo aktu prasības un turpina līdzdarboties ES normatīvo aktu izstrādē, vienlaikus sekmīgi nodrošinot to, ka Latvijā augu karantīnas organismu klāsts nav palielinājies, jo mūsu izveidotā fitosanitārā sistēma strādā atbilstoši mērķim – nepieļaut augu karantīnas organismu ieviešanos un izplatību, mums ir pieredze, ar ko dalīties.

Pie Latvijas ekspertiem pieredzes apmaiņā brauc arī kolēģi no Tadžikistānas, Igaunijas un Kazahstānas. Dienests ir piedalījies vairākās pieredzes apmaiņas programmās, piemēram, ar Ukrainu un Kirgizstānu. Laboratorijas eksperti ir dalījušies pieredzē ar Krievijas, Kazahstānas, Somijas un Ukrainas kolēģiem.

Svarīgi ir mācēt konstatēt augu kaitīgos organismus un kaitēkļus un zināt, kā to izdarīt laikus. Eiropas Savienībā, tostarp Latvijā, ir konstatēti kaitīgie organismi, kas var iznīcināt veselas augu vai augu produktu grupas, ja tie laikus netiek apkaroti. Piemēram, Rietumeiropā intensīvi tiek apkarota priežu koksnes nematode (*Bursaphelenchus xylophilus*), tāpēc Portugālē ir izcirsti jau vairāk nekā 1000 ha priežu mežu. Lielbritānijā vairākkārt konstatēti no Ķīnas ievesti kaitēkļi – citrusa ūsainis *(Anoplophora chinensis)* un Āzijas ūsainis (*Anoplophora glabripennis*); tā kā tie iznīcina lapu kokus, bija nepieciešams izcirst lielas inficēto lapu koku mežu platības. Latvijā 2007. gadā tika konstatēts kaitīgais organisms bakteriālā iedega(*Erwinia amylovora*) un tika izcirsta daļa komerciālo un privāto augļu koku dārzu. Šie tirdzniecības ceļā ievestie augu kaitīgie organismi ir agresīvi vietējai faunai, jo nav dabīgo aizsargātāju, tāpēc vienīgā iespējamā rīcība ir konstatēt tos pēc iespējas ātrāk un iznīcināt, pirms tie ir izplatījušies nekontrolējamā apjomā.

Valsts augu aizsardzības dienests, iegūstot tiesības īstenot *FAO* projektu, ir atzinīgi novērtēts starptautiski. Ja šis projekts tiks veiksmīgi īstenots, būs lielākas iespējas piedalīties turpmākos starptautiskos projektos.

 **5. Priekšlikumi turpmākai rīcībai**

Lai projektu varētu sekmīgi īstenot, projekta pasākumiem, kas jāorganizē 2016. gada septembrī, nepieciešams priekšfinansējums no valsts budžeta 8683 *euro* apmērā, t.i., 50 procentu no projekta kopējā finansējuma.

Projekta īstenošanai paredzēts finansējums 17 365 *euro* apmērā, ko pilnībā segs *FAO*, ievērojot informatīvā ziņojuma 2. nodalā minēto maksāšanas kārtību.

Pēc projekta īstenošanas valsts budžetā pilnā apmērā tiks atgūti projektā izlietotie valsts budžeta līdzekļi.

 **5. Projekta finansējums 2016. gadam**

|  |  |  |  |  |
| --- | --- | --- | --- | --- |
| **Izdevumu pozīcijas** | **Mērvienība** | **Daudzums**  | **Maksa par 1 vienību** | **Kopā izdevumi (EUR)** |
| 1 | Uzturēšanās izdevumi (viesnīcu izdevumi, ēdināšana, vīzu noformēšana)      | personas/naktis | 13/6 | 665,448/110,908 | 8650,81 |
| 2 | Teorētiskās un praktiskās nodarbības | ekspertu dienas  | 20 | 267,295 | 5345,90  |
| 3 | Laboratorijas materiāli un reaģenti praktisko nodarbību nodrošināšanai | materiālu komplekts | 1 |  | 983,06 |
| 4 | Tehniskās vizītes nodrošināšana (transporta izdevumi, u.c.) | vizīte | 1 |  | 987,98 |
| 5 | Organizatoriskie pasākumi, projekta koordinācijas izdevumi  | personas |  10 |  139,717 | 1397,17 |
| **Pavisam kopā** | **EUR 17 364,92** |

Zemkopības ministrs J. Dūklavs

28.09.2016. 11:38

1089

Iveta Bluma,

67027309,Iveta.bluma@vaad.gov.lv